आजुकाल्हु भोजपुरी के पहिलका चैनल ‘महुआ’ का रुप में नाम कमाए वाला चैनल पता ना काहे कुनाम कमाये लागल बा. एकरा कि खिसियाइल बिलईया खंभा नोचे का खाना में ना डालल जा सके काहे कि जवन कुछ कहल जा रहल बा तवना में कुछ दम लागत बा. महुआ चैनल में पिछला दिने कई लोग काम छोड़ गइल. कुछ लोग के कहना बा कि जब पानी नाक का उपर से बहे लागल तबे ओह लोग के किनारा देखावल गइल त कुछ लोग के कहना बा कि चैनल के प्रबन्धन में गड़बड़ी का चलते लोग चैनल छोड़ के जात बा. पता ना एगो कवना लड़िकी के बात करत बा लोग जवना का इशारा पर कूछुवो हो सकेला महुआ में.
इहो कहल जा रहल बा कि कई दोसरा चैनलन का तरह महुओ टीवी में करिया के सफेद भा सफेद के करिया करे के काम चल रहल बा. कर्मचारियन का साथे न्याय नइखे होखत. ओह लोग के पीएफ के सुविधा नइखे दिहल जात. पिछला दिने महुआ टीवी के कार्यालय आ स्टूडियो पर आयकर आ प्रवर्तन निदेशालय के छापा पड़े के खबर आइल रहे. छापा में का निकलल, का ना निकलल एकरा बारे में बेसी ना सुने पढ़े के मिलल बाकिर छापा के खबर जरुर फइलल. बतावल जात बा कि लेनदेन में कुछ गड़बड़ी का शिकायत का बाद छापा पड़ल रहे.
बाकिर एह सब आरोपन का बीच संतोष के बात ई बा कि महुआ टीवी के मालिक भा उनुका पत्नी पर कवनो दोष नइखे लगावल गइल. लोग कहत बा कि या त ऊ लोग बेहद शरीफ बा भा बेपरवाह कि चैनल में का हो रहल बा एकर चिता नइखे करत. एगो फिल्म निर्माता का साथे फिल्म बनावे में पइसा लगा के महूआ के आपन हाथ जरावे के खबरो सामने आइल बा. पिछला दिने इहो खबर उड़ल रहे कि होली का एगो कार्यक्रम का दौरान दू जने में महतारी बहिन तकले हो गइल रहे.
पता ना का हो रहल बा ई सब ! मनोरंजन के एह रंग बिरंगी दुनिया में परदा का पीछे होखेवाल करिखाह बाति कबो अपना पूरा रुप में सामने ना आवे बाकिर आम आदमी मान बइठल बा कि ओहिजा बहुते कुछ करिखाह काम होत रहेला. भोजपरी के चैनल का बारे में एह तरह के खबर पढ़ सुन के नीक नइखे लागत. हम चाहब कि महुआ टीवी के लोग एह सब बाति पर आपन जवाब दित त लोग के साँच बाति के पता चल पाईत.
bho_Deva bho_Deva bho_Deva bho_Deva